Έλενα Ντέμπο

Η Έλενα Βλαντίμιροβνα Ντέμπο (ρωσ. Елена Владимировна Дембо, γενν. 8 Δεκεμβρίου 1983, Πένζα) είναι Ρωσικής καταγωγής Ελληνίδα συγγραφέας, εκπαιδεύτρια και διεθνής μαιτρ στο σκάκι. Κατατάσσεται από την Διεθνή Σκακιστική Ομοσπονδία στη λίστα των 100 καλύτερων σκακιστριών στον κόσμο της, με βαθμολογία ΕΛΟ 2470. Πήρε τον τίτλο της γκρανμαίτρ γυναικών στην ηλικία των 17 ετών και τον τίτλο της διεθνούς μαιτρ όταν έγινε 19 ετών.

 Η Ντέμπο γεννήθηκε στις 8 Δεκεμβρίου 1983 στην Πένζα της Ρωσίας. Η μητέρα της, Ναντέζντα Φόκινα, είχε τιμηθεί με Μάστερ του Αθλητισμού στο σκάκι από την ΕΣΣΔ, ήταν γλωσσολόγος, δημοσιογράφος και εκπαιδεύτρια στο σκάκι. Στο παρελθόν κέρδισε χρυσά και αργυρά μετάλλια στο Σκακιστικό Πρωτάθλημα της ΕΣΣΔ και το 1967 έγινε Πρωταθλήτρια Ρωσίας (κάτω των 20 ετών). Έπαιξε επίσης με την ομάδα του Ισραήλ στην Σκακιστική Ολυμπιάδα το 1992 στη Μανίλα, Φιλιππίνες. Ο πατέρας της Ντέμπο είναι επαγγελματίας πιανίστας, που αποφοίτησε από τη Μουσική Ακαδημία του Λένινγκραντ, είναι επίσης προπονητής σκακιού, δημοσιογράφος και ψυχολόγος. Διατελεί προπονητής της από τότε που ήταν τριών ετών. Όταν η Ντέμπο έγινε επτά ετών, η οικογένειά της μετοίκησε στο Ισραήλ. Έμεινε εκεί μέχρι το 2001, χρονιά που μετοίκησε στην Ουγγαρία. Στο τέλος του 2003 μετοίκησε στην Αθήνα όπου παρέμεινε οριστικά. Όταν ήταν δυόμισι ετών άρχισε να μελετά σκάκι και σε ηλικία τριών ετών και εννέα μηνών, έπαιξε για πρώτη φορά σε σκακιστικό τουρνουά μεταξύ αγοριών κάτω των δώδεκα ετών, το οποίο της επέτρεψε να βαθμολογηθεί ως σκακίστρια. Κατά την παραμονή της στο Ισραήλ η Ντεμπό πήρε πέντε πρωταθλήματα σκακιού (κάτω των 10 ετών έως και κάτω των 20 ετών). Όταν ζούσε στην Ουγγαρία μεταξύ 2001 και 2003, κέρδισε το Ουγγρικό Πρωτάθλημα Σκακιού Γυναικών. Στο μεγαλύτερο μέρος της καριέρας της έχει εργασθεί ως προπονήτρια στο σκάκι, καθώς οι γονείς της δημιούργησαν μια σκακιστική ακαδημία όπου παρακολούθησαν μαθήματα περισσότεροι από εκατό μαθητές από τριάντα και πλέον χώρες, όπως η Γερμανία, η Γαλλία, η Ιταλία, η Ρωσία, η Ουγγαρία, το Ηνωμένο Βασίλειο, οι ΗΠΑ, ο Καναδάς, το Ισραήλ, η Κίνα, η Ινδία, η Μαλαισία, το Μπρουνέι, η Συρία, το Κουβέιτ και η Ιρλανδία. Το επίπεδο των μαθητών τους ξεκινά από αρχάριους και φτάνει μέχρι βαθμολόγηση ΕΛΟ 2500. Έχει κατακτήσει οκτώ μετάλλια από παγκόσμια και ευρωπαϊκά πρωταθλήματα, συμπεριλαμβανομένου του χρυσού μεταλλίου στο Ευρωπαϊκό Πρωτάθλημα Νεανίδων (κάτω των 20 ετών) στο γρήγορο σκάκι (Rapid) το 2002 στο Νόβι Σαντ και του χάλκινου μεταλλίου (και πιο σημαντικού) στο Ευρωπαϊκό Ατομικό Πρωτάθλημα Σκάκι Γυναικών, που πραγματοποιήθηκε το 2005 στη Μολδαβία. Στο Ευρωπαϊκό Ατομικό Ανοικτό Πρωτάθλημα Σκάκι, που πραγματοποιήθηκε το 2008 στο Λίβερπουλ, μοιράστηκε με δύο ακόμα σκακίστριες το βραβείο για την υψηλότερη κατάταξη γυναικών. Η Ντέμπο έχει συμμετάσχει σε ομάδες πρωταθλημάτων ανδρών και γυναικών στις ακόλουθες χώρες: Ισραήλ, Κροατία, Ουγγαρία, Γερμανία, Ηνωμένο Βασίλειο, Γιουγκοσλαβία, Ελλάδα και Τουρκία. Στις Σκακιστικές Ολυμπιάδες και στα Ευρωπαϊκά Πρωταθλήματα Ομάδων Σκακιού, έχει εκπροσωπήσει τόσο την Ουγγαρία όσο και την Ελλάδα. Ντέμπο, Έλενα (2005). The Very Unusual Book About Chess. ISBN 978-960-630-606-8. OCLC 460853771. Ντέμπο, Έλενα (2006). Conversation with a Professional Trainer - Methods of Positional Play. ISBN 978-9-60631-222-9. OCLC 460835493. Ντέμπο, Έλενα (2007). Play the Grünfeld. Everyman Chess. ISBN 978-1-85744-521-3. OCLC 173273570. Ντέμπο, Έλενα (2008). Fighting the Anti-King's Indians: How to Handle White's Tricky Ways of Avoiding the Main Lines. Everyman Chess. ISBN 978-1-85744-575-6. OCLC 246891581. Ντέμπο, Έλενα· Πάλισερ, Ρίτσαρντ· Φλερ, Γκλεν (2009). Dangerous weapons: the King's Indian. Everyman Chess. ISBN 978-1-85744-593-0. OCLC 303037124. Ντέμπο, Έλενα· Πάλισερ, Ρίτσαρντ (2010). The Scotch Game. Everyman Chess. ISBN 978-1-85744-632-6. OCLC 426799225. Επίσημη ιστοσελίδα «Έλενα Ντέμπο (προφίλ)». ChessGames. Ανακτήθηκε στις 17 Αυγούστου 2015. «Έλενα Ντέμπο (κατάταξη)». FIDE. Ανακτήθηκε στις 17 Αυγούστου 2015.